سلیمان بن بلال

آپ تبع تابعین میں سے ایک ہیں۔آپ نے 172ھ میں وفات پائی۔

نام ونسب 
سلیمان نام اور ابو محمد اور ابو ایوب کنیت اور والد کا نام بلال تھا۔حضرت ابوبکر صدیق ؓ کے پوتے قاسم بن محمد کے غلام تھے۔ جو نسبا تیم قریش سے تعلق رکھتے تھے۔اس طرف منسوب ہو کر سلیمان بھی تیمی اور قریشی مشہور ہوئے ۔

وطن 
مدینہ طیبہ کے رہنے والے تھے، پوری زندگی اسی کی جاروب کشی میں گذاری۔

فضل وکمال 
علم و دانش اور فضل وکمال میں یکتا ئے عصر تھے، بالخصوص فقہ میں ان کا تبحر وتفوق مسلم تھا۔ حدیث کے بھی ممتاز حافظ تھے، ماہر نقد وجرح عبدالرحمن بن مہدی (المتوفی 198ھ) تاحیات اس بات پر کفِ افسوس ملتے رہے کہ وہ سلیمان سے زیادہ احادیث کا سماع حاصل نہ کرسکے علامہ ذہبی انہیں الحافظ المفتی لکھتے ہیں  ابن سعد رقمطراز ہیں، کان ثقۃ کثیر الحدیث  ذھلی کا بیان ہے کہ مدنی شیوخ کی مرویات میں انہیں خاص تبحر حاصل تھا۔

شیوخ واساتذہ 
انہیں جن علماء کبار سے روایت حدیث کی سعادت نصیب ہوئی، ان میں عبداللہ بن دینار، زید بن اسلم، خثیم بن عراک، ابو حازم الاعرج ربیعۃ الرائے، اسماعیل بن ابی صالح،محمد ابن عجلان، موسیٰ بن انس ،موسیٰ بن عقبہ، ہشام بن عروہ ،یحییٰ بن سعید، یزید بن خصیفہ ،ثور بن زید الدیلی، جعفر الصادق، سہیل بن ابی صالح ،عتبہ بن مسلم اور یونس بن یزید لائق ذکر ہیں۔
خود ان کے فضل وکمال سے مستفید ہونے والوں میں مشاہیر فن علماء کے نام شامل ہیں،چند یہ ہیں: عبداللہ بن مبارک، خالد بن مخلد، یحییٰ بن یحییٰ النیساپوری، محمد بن سلیمان لوین، سعید بن ابی مریم، عبدالعزیز بن ابی اویس ، سعید بن عفیر، عبداللہ بن وہب ، ابو سلمۃ الخزاعی، بشر بن عمرالزہرانی، قعنبی، سب سے آخری راوی لوین ہیں۔

فقہ وافتاء 
کمال تفقہ کے باعث مدینہ منورہ میں ان کی ذات افتاء کا مرکز و مرجع بن گئی تھی، یہاں تک کہ "مفتی مدینہ" ان کا لقب ہی پڑ گیا تھا۔

وصولی خراج کی افسری 
ان کی دیانت وتقویٰ عوام و خواص میں اس درجہ مسلم تھا کہ اپنے شہر مدینہ کے تمام خراج کے ذمہ دار اور افسر بھی مقرر کیے گئے۔

ثقاہت 
ان کی عدالت وثقاہت پر یہ تمام ائمہ فن متفق ہیں،یحییٰ بن معین ، خلیلی، عبدالرحمن بن مہدی، ابن عدی، ابن حبان اور ابن شاہین، سب برملا ان کوثقہ اور صالح الحدیث قرار دیتے ہیں، ابن عماد حنبلی رقمطراز ہیں ‘کان من الثقات الاثبات’ یعنی وہ ثقہ اور ثبت علماء میں تھے، علامہ ابن سعد ثقہ اور کثیر الحدیث لکھ کر ان کے علم وفضل کو سراہتے ہیں سلیمان کی ثقاہت کا ایک بڑا ثبوت یہ بھی ہے کہ امام مالکؒ نے بھی ان سے روایت کی ہے،حافظ ابن حجرؒ نے فاکھی کی کتابِ مکہ میں امام صاحب کی اس روایت کو خود دیکھ کر اس کی شہادت دی ہے۔

وفات 
172ھ خلیفہ ہارون الرشید کے ایام خلافت میں بمقام مدینہ طیبہ رحلت فرمائے عالمِ جاوداں ہوئے۔

حوالہ جات